ՏԵՂԵԿԱՆՔ-ՀԻՄՆԱՎՈՐՈՒՄ

 ՀՀ ՍՅՈՒՆԻՔԻ ՄԱՐԶԻ ՄԵՂՐԻ ՀԱՄԱՅՆՔԻ ԱՎԱԳԱՆՈՒ 2016 ԹՎԱԿԱՆԻ ԴԵԿՏԵՄԲԵՐԻ 20-Ի «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶԻ ՄԵՂՐԻ ՀԱՄԱՅՆՔԻ 2017-2021 ԹՎԱԿԱՆՆԵՐԻ ՀՆԳԱՄՅԱ ԶԱՐԳԱՑՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» N51-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՄԵՂՐԻ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ  ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

Սույն որոշման ընդունումը պայմանավորված է 2018-2019 թվականների ընթացքում Մեղրի համայնքի սոցիալ-տնտեսական իրավիճակի վերլուծության և առկա խնդիրների վերանայման արդյունքներով.

1.Ավտոկայանատեղիների եվ հարակից շուկաների կառուցում Մեղրիի մաքսակետին կից եվ Մ-2 միջպետական ճանապարհի հարևանությամբ /մաքսակետից 11 կմ հեռավորության վրա

«Ավտոկայանատեղիների եվ հարակից շուկաների կառուցում Մեղրիի մաքսակետին կից եվ Մ-2 միջպետական ճանապարհի հարևանությամբ /մաքսակետից 11 կմ հեռավորության վրա»ծրագրի անձնագրի ավելացումը պայմանավորված է Մեղրի համայնքում գործարար միջավայրի բարելավման և ձեռնարկատիրության խթանման, ինչպես նաև ճանապարհային ենթակառուցվածքների զարգացման անհրաժեշտությամբ:

Կայանատեղիների հիմնումը միտում ունի լուծելու Մ-2 միջպետական ճանապարհի թողունակության բարձրացման, երթևեկելի հատվածների ծանրաբեռնվածության նվազեցման և կայանումների կանոնակարգման խնդիրները: Ճանապարհային ոստիկանության հետ համագործակցության արդյունքում կկիրառվեն նաև անհրաժեշտ ճանապարհային նշաններ և գծանշումներ:

Կայանատեղիների բացակայության պատճառով ավտոտրանսպորտային միջոցները կայանում են կատարում ճանապարհի երթևեկելի մասերում, հաճախ նաև՝ մայթերին, և առաջանում են խցանումներ: Մեղրիի մաքսակետով Հայասատանից Իրան և հակառակ ուղղությամբ սահամանահատում են իրականացնում օրական մոտ 120 ավտոտրանսպորտային միջոցներ: Վիզային ռեժիմի վերացման արդյունքում էականորեն ավելացել են ուղևորափոխադրումներն ու բեռնափոխադրումները: Հետևաբար քաղաքացիներին և տնտեսվարող սուբյեկտներին կայանումների կարգավորման ուղղությամբ ծառայությունների մատուցումը գնալով ավելի է կարևորվում:

Ծրագրով նախատեսվում է նաև կայանատեղիների հարևանությամբ վաճառքի տաղավարների տեղադրում՝ երթևեկողների և կայանողների համար ստեղծելով գնումներ կատարելու հնարավորություն: Կայնատեղիներին հարակից վաճառքի տաղավարների տեղադրումը կնպաստի Մեղրի համայնքում արտադրվող գյուղատնտեսական մթերքի իրացմանը: Այն նպատակ ունի խթանել փոքրածավալ արտադրող-ֆերմերներին իրացնելու իրենց արտադրանքը համայնքի ամենաբանուկ տարածքներում, շփվելու գնորդի հետ և բարձրացնել արտադրվող մթերքի և սպասարկման որակը:

Վերոնշյալ ծրագրի իրագործման նպատակով նախատեսվում է ներկայացնել 2019 թվականի բյուջետային ֆինանսավորման ծրագրային հայտ և ծրագրերի գնահատման միջգերատեսչական հանձնաժողովի հավանությանն արժանանալու դեպքում ակնկալվում է ծրագրի համաֆինանսավորում պետական բյուջեից (նպատակային հատկացում՝ սուբվենցիա) ծրագրի ընդհանուր արժեքի 60 %-ի չափով՝ մոտ 60 000 000 ՀՀ դրամ:

**2. Վահրավար բնակավայրում գոյություն ունեցող ջրավազանների վերանորոգում**

«Հայաստանի Հանրապետության Սյունիքի մարզի Մեղրի համայնքի 2017-2021 թվականների հնգամյա զարգացման ծրագրում «Վահրավար բնակավայրում գոյություն ունեցող ջրավազանների վերանորոգում » ծրագրի անձնագրի ավելացումը պայմանավորված է Մեղրի համայնքում գյուղատնտեսության զարգացմանը նպաստելու անհրաժեշտությամբ:

Մեղրի համայնքում այգեգերծության զարգացումը և դրանից ստացվող եկամուտները ուղղակիորեն կախվածության մեջ են ոռոգման ջրի հասանելիությունից և դրա անհասանելի կամ սահմանափակ հասանելի լինելը արգելակում է համայնքի հետագա զարգացման և ֆերմերների եկամուտների աճի հնարավորությունները: Մեղրիի տարածաշրջանին հատուկ չոր և շոգ եղանակների տևականության (155-174 օր) պայմաններում ջրակուտակման ավազանների բացակայությունը լրջորեն խոչընդոտում է համայնքի ջրային ռեսուրսների արդյունավետ կառավարումը:

Վահրավար գյուղի շուրջ 30հա գյուղատնտեսական նշանակության հողատարածքներ լիարժեք չեն ոռոգվում ջրակուտակման ավազանների բացակայության պատճառով:

Ծրագրի իրագործման արդյունքում կավելանան լիարժեք ոռոգելի գյուղատնտեսական նշանակության հողերը, կիրականացվի ջրային ռեսուրսների արդյունավետ կառավարում, կաճեն գյուղմթերքի արտադրության ծավալները:

Վերոնշյալ ծրագրի իրագործման նպատակով նախատեսվում է ներկայացնել 2019 թվականի բյուջետային ֆինանսավորման ծրագրային հայտ՝«Մեղրի համայնքի Ագարակի և Վահրավարի գոյություն ունեցող ջրավազանների վերանորոգման և բարեկարգման, Կարճևան, Լեհվազ և Նռնաձոր գյուղերի նոր ջրավազանների կառուցման աշխատանքներ»: Ծրագրի ընդհանուր արժեքը ըստ նախնական գնահատման 88 000 000 ՀՀ դրամ է /որից Վահրավար գյուղի ջրավազաններինը՝ 18 000 000 ՀՀ դրամ/: Ծրագրերի գնահատման միջգերատեսչական հանձնաժողովի հավանությանն արժանանալու դեպքում ակնկալվում է ծրագրի համաֆինանսավորում պետական բյուջեից (նպատակային հատկացում՝ սուբվենցիա) ծրագրի ընդհանուր արժեքի 70 %-ի չափով՝ մոտ 61 600 000 ՀՀ դրամ:

**3.Զբոսայգու հիմնում Մեղրի քաղաքում**

«Զբոսայգու հիմնում Մեղրի քաղաքում» ծրագրի անձնագրի ավելացումը պայմանավորված է Մեղրի համայնքում կանաչապատ և բարեկարգ տարածքների ընդլայնման անհրաժեշտությամբ:

Շուրջ 4450 բնակիչ ունեցող և Մեղրի համայնքի կենտրոն հանդիսացող Մեղրի քաղաքում չկան բացօթյա հանգստի և ժամանցի կազմակերպման համար անհրաժեշտ զբոսայգիներ և խաղահրապարակներ: Ուստի համայնքի գրավչության բարձրացման, բնակիչների հարմարավետության ու կենսապայմանների բարելավման տեսանկյունից մեծ կարևորություն է ստանում Մեղրի քաղաքում զբոսայգու հիմնումը:

Զբոսայգին նախատեսվում է հիմնել Մեղրիի արվեստի դպրոցի և մանկապարտեզի հարակից տարածքում, որտեղ ավարտվում է քաղաքի վերին հատվածը ստորին հատվածին կապող և կասկադ ոճով կառուցված աստիճանահարթակը: Այն համարվում է համայնքի տեսարժան և առանձնահատուկ ճարտարապետություն ու քանդակներ ունեցող կառույցներից մեկը և տեսանելի կլինի նաև կառուցվելիք զբոսայգուց:

Վերոնշյալ ծրագրի իրագործման նպատակով նախատեսվում է ներկայացնել 2019 թվականի բյուջետային ֆինանսավորման ծրագրային հայտ և ծրագրերի գնահատման միջգերատեսչական հանձնաժողովի հավանությանն արժանանալու դեպքում ակնկալվում է ծրագրի համաֆինանսավորում պետական բյուջեից (նպատակային հատկացում՝ սուբվենցիա) ծրագրի ընդհանուր արժեքի 44,45 %-ի չափով՝ մոտ 20 000 000 ՀՀ դրամ:

 ՀԱՄԱՅՆՔԻ ՂԵԿԱՎԱՐ՝ Մ. ԶԱՔԱՐՅԱՆ